<classify> TIMU ya soka ya Taifa, Taifa Stars imewasili salama Kampala, Uganda tayari kwa kuwakabili wenyeji wao, The Cranes kesho katika mechi ya kuwania kufuzu michuano ya Kombe la Mataifa Afrika, Afcon mwakani. Stars iliondoka jana mchana bila beki wake Kelvin Yondani aliyeachwa kutokana na kuwa majeruhi. Akizungumza na gazeti hili kwa simu muda mfupi baada ya kuwasili Kampala, mratibu wa timu za taifa, kutoka Shirikisho la Soka Tanzania TFF, Danny Msangi alisema timu imefika salama na wachezaji wote kwenye kikosi wapo kwenye hali nzuri.Stars inahitaji ushindi katika mechi hiyo ya kundi L ili kujiweka vizuri katika harakati za kufuzu fainali hizo kwa mara ya kwanza baada ya miaka 38. Mara ya mwisho Tanzania ilifuzu mwaka 1980 ilipofanyika Lagos, Nigeria. Akizungumzia mechi hiyo, kocha wa Stars, Emmanuel Amunike alisema mbinu zipo nyingi za kuwarudi wapinzani wao na anakiamini kikosi chake kitapata matokeo ya kuridhisha. Kauli hiyo inaungwa mkono wa nahodha wa Stars, Mbwana Samatta ambaye alisema wanawafahamu wapinzani wao na kwa msaada wa kocha mpya Amunike watapata matokeo mazuri.Mechi haitakuwa rahisi kwa sababu tunafahamiana vizuri na wapinzani wetu, lakini jambo muhimu ni kwamba tupo ugenini na tunatakiwa kupata matokeo mazuri, alisema Samatta. Kikosi kilichokwenda Ugand ni Aishi Manula Simba, Salum Kimenya, Prisons, Frank Domayo Azam FC, Salum Kihimbwa Mtibwa, Kelvin Sabato Mtibwa, David Mwantika Azam FC, Ally Abdulkarim Lipuli. Mohamed Abdulrahman JKT Tanzania, Beno Kakolanya Yanga Hassan Kessy Nkana-Zambia, Gadiel Michael Yanga, Abdi Banda Baroka-Afrika Kusini, Aggrey Morris Azam FC, Andrew Vicent Yanga, Himid Mao Petrojet- Misri, Mudathir Yahya Azam FC. Simon Msuva Al Jadida- Morocco, Rashid Mandawa BDF- Botswana, Farid Mussa Tenerife- Hispania, Mbwana Samatta KRC Genk- Ubelgiji, Thomas Ulimwengu Al Hilal- Sudan, Shabani Chilunda Tenerife- Hispania Yahya Zaydi Azam FC. Mbali na Amunike, makocha walio kwenye msafara huo ni wasaidizi wake Hemed Morocco na Emeka Amadi, mtunza vifaa Ally Ruvu na madaktari Richard Yomba na Gilbert Kigadya.  <topic>: KITAIFA 